CELEX: 62020TN0252
Language: hr
Date: 2020-04-23 00:00:00
Title: Predmet T-252/20: Tužba podnesena 23. travnja 2020. – JU i dr. protiv Vijeća

29.6.2020   
            
            
               HR
            
            
               Službeni list Europske unije
            
            
               C 215/56
            
         
      Tužba podnesena 23. travnja 2020. – JU i dr. protiv Vijeća
      (Predmet T-252/20)
      (2020/C 215/64)
      Jezik postupka: engleski
      
         Stranke
      
      
         Tužitelji: JU, JV, JW, JY, JZ, KA, KB (zastupnici: P. Tridimas, barrister, A. von Westernhagen i D. Harrison, solicitors)
      
         Tuženik: Vijeće Europske unije
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  poništi Odluku Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (1), u dijelu u kojem im bez njihova pristanka i odgovarajućeg postupka oduzima status građana Unije i njihova prava koja proizlaze iz tog statusa;
               
            
                  —
               
               
                  naloži tuženiku snošenje troškova.
               
            
         Tužbeni razlozi i glavni argumenti
      
      Tužitelji tvrde da je, time što im je oduzeo njihov status građana Unije i temeljna prava koja iz njega proizlaze, Vijeće povrijedilo članke 20. i 23. UFEU-a, članak 50. UFEU-a, članke 39., 40., 45. i 46., kao i članke 7. i 19. Povelje, načela proporcionalnosti, jednakog postupanja i zaštite legitimnih očekivanja.
      Stoga, tužitelji tvrde da je građanstvo Unije temeljni status državljana EU-a. Kao takav, osobne je prirode i, jednom kada je stečen, ne gubi se automatski povlačenjem Ujedinjene Kraljevine. Tužitelji navode da se nikome ne može proizvoljno uskratiti status građana Unije i prava koja proizlaze iz njega.
      
         (1)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, SL 2020., L 29, str. 1.